钦定古今图书集成/理学汇编/经籍典/第090卷 > 《题诚斋杨公易传槁后》明·杨士奇
## 钦定古今图书集成/理学汇编/经籍典/第090卷 > 《题诚斋杨公易传槁后》明·杨士奇

“吾乡杨文节公，著《易传》二十卷，宋理宗尝诏给札其
家录进，宣付秘阁，当时已板行，而其槁前百馀年尚
藏杨氏，元季之乱，所存无几矣。”此《小畜》《同人》《大有》三
卦，公族孙黻所藏，皆公手笔。其中有一二处窜定而
重录者，至今二百馀年，楮墨如新，诚可宝也。公与晦
庵先生交游，有讲论之益。先生平居论人物，于公极
推重，而未尝及此书者，盖书成于先生既没之后也。
此书本程氏，其于说理粹然，而多引史传为证。程子
以《易》为人事之书，晦庵先生尝论之矣。而公《自序》：此
书“惟中能中天下之不中，惟正能正天下之不正，中
正立而万变通。至矣哉，其不易之言也。”因跋出示此
卷，拜观之馀，谨志所闻于后。